ฟินันซ่าคาดปี’56ดอกเบี้ยลง2รอบ6เดือนรับ3.15%
บลจ.ฟินันซ่า มองปีหน้าดอกเบี้ยนโยบายลงอีก 1-2 รอบ แนะลงทุนกองทุน 6 เดือน รับ 3.15% ต่อปี
4 ธ.ค. 2555

บลจ.ฟินันซ่า มองปีหน้าดอกเบี้ยนโยบายลงอีก 1-2 รอบ แนะลงทุนกองทุน 6 เดือน รับ 3.15% ต่อปี
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า กล่าวว่า บริษัทมองว่าดอกเบี้ยนโยบายในปี 2556 อาจจะลงได้อีกอย่างน้อย 1-2 ครั้ง และคงที่ระยะหนึ่ง ดังนั้นนักลงทุนอาจพิจารณากองทุนตราสารหนี้ระยะ 6 เดือน เพื่อล็อกอัตราผลตอบแทนที่สูงกว่าดอกเบี้ยนโยบายไว้ ซึ่งปัจจุบันอยู่ที่ 2.75%
“เห็นว่าความเสี่ยงหน้าผาทางการคลัง (Fiscal Cliff) ของสหรัฐอาจจะเกินระดับหนึ่งแต่ไม่รุนแรงมาก และอาจจะทำให้คณะกรรมการนโยบายการเงิน (กนง.) ต้องลดดอกเบี้ยอย่างน้อย 1 ครั้งในต้นปีหน้านักลงทุนที่มีเงินเย็นและรับความเสี่ยงต่ำอาจเลือกลงทุนในกองทุนอายุ 6 เดือนก่อนก็ได้” นายธีรพันธุ์ กล่าว
ทั้งนี้ บริษัทเสนอขายกองทุนเปิดฟินันซ่าตราสารหนี้พลัส โรล โอเวอร์ 6 เดือน 3 (FAM FIPR 6M3) สำหรับการลงทุน 6 เดือน เสนอขายครั้งแรกตั้งแต่วันที่ 30 พ.ย.-7 ธ.ค. 2555 ลงทุนขั้นต่ำ 2,000 บาท ประมาณการผลตอบแทน 3.15% ต่อปี 
กองทุนจะพิจารณาลงทุนในเงินฝากธนาคารต่างประเทศสกุลเงินเหรียญสหรัฐกับธนาคาร Standard Charter, Singapore ธนาคาร CIMB, Niaga, Indonesia หรือเงินฝากสกุลเงิน AED ธนาคาร Abu Dhabi Commercial Bank, UAE (F1) ธนาคาร Union National Bank, UAE (P1) ธนาคาร CBQ Qatar ตั๋วเงินหรือเงินฝากธนาคารพาณิชย์ในประเทศ ตราสารหนี้บริษัท ดั๊บเบิ้ล เอ (1991) ตั๋วแลกเงินบริษัท เอเซียเสริมกิจลีสซิ่ง ตราสารหนี้บริษัท บัตรกรุงไทย
ด้านนายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดขายกองทุนเปิดกรุงศรีตราสารหนี้ 6M47 (KFFIX6M47) อายุประมาณ 6 เดือน เสนอขายระหว่างวันที่ 4-11 ธ.ค. 2555 ลงทุนขั้นต่ำ 1 หมื่นบาท จ่ายผลตอบแทนประมาณ 3.05% ต่อปี 
กองทุนมีนโยบายลงทุนในตราสารหนี้ทั้งในประเทศและต่างประเทศ